Aleksanteri Hakaniemi

Aleksanteri Hakaniemi (s. 25. lokakuuta 1994, Kouvola) on suomalainen laulaja, lauluntekijä ja muusikko. Hän aloitti uransa Justimusfilmsin, Reino Nordinin ja Evelinan taustayhtyeissä, kunnes hän siirtyi soolouralle vuonna 2016. Hakaniemen vuonna 2018 julkaistu debyyttialbumi Nuorena jaksaa myi julkaisuvuonnaan platinaa. Toinen albumi Kouvola julkaistiin vuonna 2020, mutta se ei menestynyt edeltäjänsä lailla, minkä seurauksena Hakaniemi vetäytyi tauolle. Hän palasi julkisuuteen vuonna 2021 uudistetulla tyylisuunnalla ja artisti-imagolla.

Aleksanteri Hakaniemi on uransa aikana saanut yhteensä viisi Emma-ehdokkuutta. Omien kappaleidensa lisäksi hän on tehnyt musiikkia myös muille artisteille kuten Julia Rautiolle.

Tausta 
Hakaniemi syntyi vuonna 1994 Kouvolassa. Hän vietti ensimmäiset kouluvuotensa Tornionmäen koulussa, jonka jälkeen hän siirtyi musiikkiluokille Kankaan kouluun. Yläkoulun Hakaniemi suoritti Kouvolan yhteiskoulussa.

Teini-ikäisenä Hakaniemi esiintyi trubaduurina Kouvolan kaduilla, baareissa ja terasseilla. Hän opiskeli kitaransoittoa ja laulua Pohjois-Kymen musiikkiopistossa. Varusmiespalveluksensa Hakaniemi suoritti puolustusvoimien varusmiessoittokunnassa.

Ura 

Hakaniemi tutustui sotilassoittokunnassa Justimusfilmsin jäseniin ja päätyi tätä kautta ryhmän DJ:ksi. Myöhemmin Hakaniemi toimi DJ:nä ja taustalaulajana myös Reino & The Rhinos -yhtyeelle sekä Evelinalle.

Keväällä 2016 Hakaniemi levytti kolme kappaletta tuottaja Rafael Elivuon kanssa, joiden pohjalta hän solmi levytyssopimuksen Sony Musicin kanssa. Hänen ensisinglensä ”Etsi mut” julkaistiin marraskuussa 2016, ja se nousi Suomen virallisen single- ja striimauslistan sijalle 15. Kappale on sittemmin striimannut kultaa. Hakaniemen toinen single ”Filmi katkee” julkaistiin helmikuussa 2017. Kappale nousi single- ja striimauslistan sijalle 13, sekä latauslistan seitsemänneksi. Se on striimannut platinaa.

Hakaniemen seuraavat neljä singleä nousivat kaikki single- ja striimauslistalle. ”15” ja ”Pane mut sekasin” ovat striimanneet kultaa ja platinaa. ”Pane mut sekasin” toimi myös Temptation Island Suomi -tositelevisiosarjan mainoskappaleena vuonna 2018. Vuoden 2017 Emma-gaalassa Hakaniemi oli ehdolla kolmessa kategoriassa. Hänen debyyttialbuminsa Nuorena jaksaa julkaistiin 2. helmikuuta 2018. Se nousi Suomen virallisen albumilistan kärkeen ja ylitti platinarajan.

Hakaniemi julkaisi huhtikuussa 2018 kultaa striimanneen ”Pelkääks vai rakastaks” -singlen. Elokuussa julkaistu ”Luuseri” striimasi myös kultaa. Marraskuussa Hakaniemi vieraili rap-artisti Lukas Leonin kappaleella ”Hendrix”, joka nousi listoilla neljänneksi ja ylitti kultarajan. Joulukuussa Hakaniemen kappale ”Valoon” julkaistiin Anna laulu lahjaksi -kokoelmalevyllä. Hän esiintyi myös samannimisessä joulukonsertissa Helsingin Kulttuuritalolla 15. joulukuuta. Vuoden Emma-gaalassa hän oli ehdolla kahdessa kategoriassa.

Hakaniemi julkaisi vuonna 2019 neljä singleä, ja hänet nähtiin myös MTV3:n Fort Boyard Suomi -tositelevisio-ohjelman toisella tuotantokaudella. Hakaniemen toinen studioalbumi Kouvola julkaistiin 21. helmikuuta 2020. Se nousi albumilistan sijalle 39. Huhtikuussa Hakaniemi vieraili Asteen kappaleella ”Tuhansien hiekkateiden maa” ja oli mukana Toivon kärki -nimellä julkaistulla ”Uuden edessä” -hyväntekeväisyyssinglellä. Kuun lopussa Hakaniemi kuitenkin ilmoitti vetäytyvänsä tauolle löytääkseen itsensä “uudelleen taiteilijana”. Hän myöhemmin kertoi tauon johtuneen hänen edellisen levynsä huonosta menestyksestä, sekä kyllästymisestä omaan artisti-imagoon. Hän pelkäsi myös loppuun palamista.

Hakaniemi palasi tauoltaan maaliskuussa 2021, kun hän julkaisi uuden singlen ”Bonsaipuu”. Kappaleen tyylisuunta erosi huomattavasti Hakaniemen aiemmasta tuotannosta, ja sitä onkin verrattu mediassa muun muassa Agentsiin ja Zen Café'hen. Samalla Hakaniemi uudisti artisti-imagoaan pelkistetymmäksi.

Yksityiselämä 
Hakaniemi on asunut Helsingissä vuodesta 2014 lähtien. Hän on kertonut hakeneensa ammattiapua masennukseen vuonna 2016.

Diskografia

Studioalbumit 
 Nuorena jaksaa (2018)
 Kouvola (2020)
 Ehkä joskus tiedän miksi (2022)

Lähteet

Aiheesta muualla 
 Aleksanteri Hakaniemen virallinen Facebook-sivusto

Suomalaiset poplaulajat
Suomalaiset lauluntekijät
Vuonna 1994 syntyneet
2010-luvun yhtyeet ja sooloartistit
Elävät henkilöt